NWU-kampus gesluit ná studente-amokDie Mahikeng-kampus van die Noordwes-universiteit. (Foto: NWU) Studente by die Mahikeng-kampus van die Noordwes-Universiteit is gevra om die kampus teen Dinsdag 15:00 te verlaat. Louis Jacobs, woordvoerder van die NWU, sê die universiteitsbestuur is diep bekommerd oor die voorvalle van geweld wat op die kampus uitgebreek het en het die besluit as ŉ voorsorgmaatreël geneem. “In solidariteit met ŉ oproep van die South African Union of Students (SAUS) om kampusse landwyd tot stilstand te bring, het ŉ groep studente sedert gisteroggend mense verhoed om die kampus binne te gaan,” het Jacobs gesê. Gisteraand het ŉ groep senior studente boonop ander studente aangerand en universiteitseiendom beskadig. “Die onaanvaarbare optrede is by die polisie aangemeld en ŉ klagte van aanranding is by die Mmabatho-polisiestasie aanhangig gemaak. Die veiligheid van studente en personeel op die kampus is toenemend in die gedrang. “Die universiteit het dus ná beraadslaging met ander rolspelers, ook die polisie, besluit om die kampus tot verdere kennisgewing te sluit om die veiligheid van almal betrokke te verseker,” het Jacobs gesê. Die ontwrigting het ŉ groot uitwerking op verskeie dienste op die kampus gehad. Die registrasie van eerstejaars en terugkerende studente het tot stilstand gekom en so ook die hulp aan NSFAS-studente wat wag dat hul geld beskikbaar gestel word. “Ons betreur die ongerief en bevestig weer ons verbintenis tot veiligheid en ŉ omgewing wat bevorderlik is vir onderrig en leer, navorsing en ŉ betrokke studentelewe,” het Jacobs gesê. Lt.kol. Pelonomi Makau, polisiewoordvoerder in Noordwes, het gesê die universiteit is tot stilstand gebring. “Daar is nie ŉ saak van geweld by die polisie aanhangig gemaak nie. Dit is tans kalm en die polisie monitor die situasie.”